《芝云堂夜集分韵得相字》
明代·袁华

今夕复何夕，张燕芝云堂。西风度江汉，仰见征鸿翔。

坐中仙释侣，学道攻文章。飘飘鸾鹄姿，皎皎金玉相。

上客貌苍古，乃是李伯阳。忆别昆丘颠，十见木叶黄。

相逢玉山里，语旧热中肠。促席更秉烛，深杯送瑶浆。

酒阑登雪巢，取琴弦清商。一弹别鹤操，再鼓凤求凰。

人生会合难，引满重举觞。与子各尽醉，忧乐俱两忘。

作者简介：苏州府昆山人，字子英。工诗，长于乐府。洪武初为苏州府学训导。有《可传集》、《耕学斋诗集》。